Taká situácia sa pritom odlišuje od situácie, keď administratíva ako odpoveď na žiadosť o pomoc usúdila, že ide o dostatočný neúplný dôkaz, na základe ktorého je nevyhnutné začať administratívne vyšetrovanie, aby sa zistilo, či uvádzané skutočnosti naozaj predstavujú psychické alebo sexuálne obťažovanie v zmysle článku 12a služobného poriadku. V takej situácii totiž toto vyšetrovanie treba viesť až do konca, aby administratíva oboznámená so závermi zo správy z vyšetrovania mohla zaujať konečné stanovisko v tejto súvislosti, čo jej umožní buď žiadosť o pomoc odložiť, alebo, pokiaľ sú uplatňované skutočnosti preukázané a spadajú do pôsobnosti článku 12a služobného poriadku, predovšetkým začať disciplinárne konanie s cieľom prípadne prijať disciplinárne sankcie voči údajnému obťažovateľovi.

Ak administratíva neposkytne žiadnu odpoveď na žiadosť o pomoc v zmysle článku 24 služobného poriadku v štvormesačnej lehote stanovenej v článku 90 ods. 1 tohto služobného poriadku, treba usúdiť, že tento orgán prijal implicitné rozhodnutie o zamietnutí tejto žiadosti o pomoc. V takom prípade sa totiž treba domnievať, že podľa tohto orgánu skutočnosti uvádzané na podporu žiadosti o pomoc nepredstavujú neúplný dôkaz, ktorý by postačoval na preukázanie existencie uplatňovaných skutočností, na základe ktorých vzniká povinnosť poskytnúť pomoc. Konštatovanie existencie takého implicitného rozhodnutia zamietajúceho žiadosť o pomoc sa teda úzko spája s tým, že administratíva neprijala opatrenia, aké jej ukladá jej povinnosť poskytnúť pomoc stanovená v článku 24 služobného poriadku, pretože v takom prípade sa administratíva implicitne, ale nevyhnutne domnieva, že vec nespadá do pôsobnosti uvedeného ustanovenia.

Pokiaľ ide o administratívne vyšetrovanie začaté administratívou v dôsledku podania žiadosti o pomoc z dôvodu údajného psychického obťažovania, je samotným cieľom administratívneho vyšetrovania potvrdiť alebo vyvrátiť existenciu psychického obťažovania v zmysle článku 12a služobného poriadku, takže orgán oprávnený uzatvárať pracovné zmluvy nemôže predvídať výsledok vyšetrovania a práve nemá ani zaujať stanovisko, a to ani implicitné, k existencii údajného obťažovania predtým, ako má k dispozícii výsledky z administratívneho vyšetrovania. Inými slovami, pre začatie administratívneho vyšetrovania platí, že administratíva nezaujíma stanovisko predčasne, predovšetkým na základe jednostranného opisu skutočností poskytnutého v žiadosti o pomoc, pretože si musí svoj postoj naopak vyhradiť až do okamihu, keď je uvedené vyšetrovanie, ktoré musí prebiehať v rámci kontradiktórnej diskusie, za účasti údajného obťažovateľa, rýchlo a za dodržania zásady primeranej lehoty, ukončené.

V tejto súvislosti administratíva v takom prípade zostáva povinná viesť administratívne vyšetrovanie až do konca, a to nezávisle od toho, či sa údajné obťažovanie medzičasom skončilo, a napriek tomu, že žiadateľ o pomoc alebo údajný obťažovateľ odišiel z inštitúcie.

Význam toho, že bude administratívne konanie dovedené až do konca, spočíva aj v tom, že jednak prípadné uznanie orgánom oprávneným uzatvárať pracovné zmluvy, že existovalo psychické obťažovanie, po skončení administratívneho vyšetrovania, prípadne urobené s pomocou takého orgánu odlišného od tohto orgánu, ako je poradný výbor, môže mať samo osebe priaznivý účinok v terapeutickom procese psychického zotavenia obťažovaného úradníka alebo zamestnanca, a navyše by to obeť mohla využiť na účely prípadného konania na vnútroštátnom súde, na ktoré sa vzťahuje povinnosť uvedeného orgánu poskytnúť pomoc podľa článku 24 služobného poriadku, ktorá nezaniká na konci obdobia zamestnania dotknutého zamestnanca. Na druhej strane tým skôr v takej situácii, aká existuje v danej veci, keď v tomto štádiu ide len o obvinenia z obťažovania, vedenie administratívneho vyšetrovania až do jeho konca môže naopak vyvrátiť tvrdenia údajnej obete a umožniť tak napraviť ujmy, ktoré takéto obvinenie, ak by sa malo ukázať nedôvodné, mohlo spôsobiť osobe označenej vyšetrovaním za osobu, ktorá sa údajne dopustila obťažovania.

(pozri body 59 – 61)